Zuma maan SA’ners om ekonomie om te draai, werk te skepPresident Jacob Zuma saam met adjunkpresident Cyril Ramaphosa, minister van arbeid Mildred Oliphant, Cosatu-president Sdumo Dlamini en Fedusa-president Koos Bezuidenhout by die presidensiële arbeidswerkgroep op 21 Junie 2016 by die Uniegebou in Pretoria Foto: Elmond Jiyane, GCIS Pres. Jacob Zuma het Dinsdag gesê Suid-Afrika moet maniere vind om die huidige ekonomiese en werkskeppingsuitdagings aan te spreek om vorentoe te beweeg. Zuma het leiers van die Congress of South African Trade Unions (Cosatu), die Federation of Unions of South Africa (Fedusa) en die National Council of Trade Unions (Nactu) toegespreek tydens die presidensiële arbeidswerkgroep by die Uniegebou in Pretoria. Zuma het die uitdagings erken wat die land tans beleef. “Ons vergader vandag terwyl ons ekonomie die wind van voor kry weens ŉ swak wêreldwye ekonomie en sommige uitdagings in die plaaslike sfeer.” Hy het gesê suksesvolle lande is gebou op die fondasie van ŉ gemeenskaplike doel en bygevoeg “ons kultuur van konsultasie en dialoog om ŉ gedeelde nasionale visie en eenheid te bou, maak dit vir Suid-Afrika moontlik om suksesvol te wees.” Hy het erken die vlakke van werkloosheid is hoog en bygevoeg: “Die ekonomiese situasie maak dit moeilik om werk te skep, en dit beïnvloed ons land en veral ons jeug.” Hy het gesê groei is noodsaaklik om werk te skep, en daarsonder sal dit moeilik wees om die aantal poste te skep wat nodig is om die rug van werkloosheid te breek. Hy het sy dank uitgespreek teenoor “georganiseerde arbeid wat saam met die regering en sakesektor werk” om te verhoed dat die land se kredietgradering onlangs verlaag word. Hy het gesê daar is ŉ behoefte om saam te werk om die land se uitdagings aan te spreek en dat dit “uitsonderlike patriotisme en eenheid wys om ons land te bou”. Zuma het dit benadruk dat werkers beskerm moet word, veral kwesbare werkers en dit hou verband met minimumloon en die omvattende welsynstelsel. Hy het gesê onlangse wysigings wat huishulpe en plaasarbeiders betref, wat “ongetwyfeld die mees kwesbare werkers is”, verseker dat hul beskerming uitgebrei word. Hy het gesê daar moet baie gedoen word om die ekonomie sterk te maak.